དུས་གསུམ་རྒྱལ་བ་མ་ལུས་གཅིག་ཏུ་འདུས་པའི་བདག་ཉིད་རྩ་བ་དང་བརྒྱུད་པར་བཅས་པའི་དཔལ་ལྡན་བླ་མ་དམ་པ་རྣམས་ལ་ཕྱག་འཚལ་ཞིང་སྐྱབས་སུ་མཆིའོ།།ཚེ་རབས་ཐམས་ཅད་དུ་འབྲལ་བ་མེད་པར་རྗེས་སུ་བཟུང་དུ་གསོལ།།དེ་ལ་འདིར་སྐལ་བ་དང་ལྡན་པའི་གདུལ་བྱ་རྣམས་ཀྱི་བྱང་ཆུབ་ལམ་གྱི་རིམ་པའི་གདམས་པ་ཟབ་མོ་རྣམས་ཚིགས་སུ་བཅད་པའི་སྒོ་ནས་ཉམས་སུ་ལེན་ཚུལ་ཅུང་ཟད་བརྗོད་པར་བྱའོ།།དེ་ལ་དང་པོ་སྐྱབས་འགྲོའི་རིམ་པ་ནི་འདི་ལྟར།།རང་མདུན་རྨད་བྱུང་མཆོད་སྤྲིན་རྒྱ་མཚོའི་དབུས།།གདོང་ལྔའི་དབང་པོ་བརྒྱད་ཀྱིས་ཉེར་བཏེག་པའི།།རིན་ཆེན་གདན་ཁྲི་མཆོག་ཏུ་ཡངས་པའི་ཁར།།ཆུ་སྐྱེས་ཉི་ཟླའི་དཀྱིལ་འཁོར་རྒྱས་པའི་སྟེང་།།མ་ནོར་ལམ་སྟོན་རྩ་བའི་བླ་མ་དང་།།དབྱེར་མེད་བཅོམ་ལྡན་ཐུབ་པའི་དབང་པོ་ནི།།གསེར་གྱི་ལྷུན་པོའི་སྤོ་ལྟར་རབ་བརྗིད་ཅིང།།མཚན་དཔེའི་དཔལ་འབར་ཆོས་གོས་རྣམ་གསུམ་གསོལ།།ཕྱག་གཡས་ས་གནོན་གཡོན་པ་མཉམ་གཞག་སྟེང་།།བདུད་རྩིས་རབ་ཏུ་གང་བའི་ལྷུང་བཟེད་བསྣམས།།བལྟ་བས་མི་ངོམས་གཟི་བརྗིད་ཕུང་པོའི་སྐུ།།འོད་ཀྱི་དྲ་བའི་དབུས་ན་ལྷམ་མེར་བཞུགས།།ཟླ་མེད་སྟོན་པ་མཆོག་དེའི་མཐའ་སྐོར་དུ།།བརྒྱུད་པ་གསུམ་གྱི་བླ་མ་མ་ལུས་པ།།རྒྱུ་སྐར་ཚོགས་ཀྱིས་ཟླ་བའི་དཀྱིལ་འཁོར་ལ།།ཀུན་ནས་བསྐོར་བ་བཞིན་དུ་བཞུགས་པར་གྱུར།།དངོས་དང་བརྒྱུད་པའི་བླ་མ་དེ་རྣམས་ཀྱི།།མཐའ་སྐོར་ཡི་དམ་ལྷ་དང་ཕྱོགས་བཅུ་ཡི།།སངས་རྒྱས་རྣམས་དང་རྒྱལ་སྲས་ཉན་རང་དང་།།མཁའ་འགྲོ་ཆོས་སྲུང་ཚོགས་ཀྱི་ཡོངས་སུ་བསྐོར།།སོ་སོའི་གཡས་གཡོན་བཀོད་ལེགས་སྟེགས་བུའི་ངོས།།རང་རང་ཞལ་གྱི་སྒོ་ནས་ཉེར་ཐོན་པའི།།རྣམ་དག་ལུང་གི་གླེགས་བམ་ཇི་སྙེད་པ།།ཡིག་འབྲུས་རང་སྒྲའི་ཆོས་དབྱངས་སྒྲོག་བཞིན་བཞུགས།།སྐྱབས་ཡུལ་དེ་དག་རྣམས་ཀྱི་སྐུའི་ཆ་ལས།།འོད་ཟེར་ཕྱོགས་བཅུ་ཀུན་ཏུ་འཕྲོ་བྱེད་ཅིང་།།འོད་ཟེར་རེ་རེའི་སྣ་ལས་གྲངས་མེད་པའི།།སྤྲུལ་པ་འགྱེད་ཅིང་སེམས་ཅན་སྨིན་པར་མཛད།།ཐུགས་རྗེའི་སྤྱན་གྱིས་བདག་ལ་རྗེས་གཟིགསཏེ།།རིགས་ཀྱི་བུ་ཁྱོད་འཁོར་བའི་སྡུག་བསྔལ་ལས།།ཐར་བར་འདོད་ན་ང་ཡི་བསྐྱབ་བོ་ཞེས།།འཛུམ་ལྡན་ཞལ་གྱིས་དགྱེས་པའི་དབུགས་དབྱུང་མཛད།།རང་གི་མཐའ་སྐོར་ཕ་མ་སེམས་ཅན་རྣམས།།རིགས་དྲུག་སོ་སོའི་སྡུག་བསྔལ་གྱིས་གཟིར་ཞིང་།།སྐྱབས་འཚོལ་རིག་རིག་མིག་དང་ཉམ་ཐག་པའི།།འོ་དོད་སྨྲེ་སྔགས་དང་བཅས་འཁོད་པར་གྱུར།།ཀྱེ་མ་བདག་ནི་ཐོག་མེད་དུས་ཉིད་ནས།།ད་བར་རིགས་དྲུག་གནས་སུ་འཁོར་འཁོར་ནས།།སྡུག་བསྔལ་བརྒྱ་ཡིས་རྟག་ཏུ་མནར་མོད་ཀྱང་།།དེ་ལ་ཐར་བའི་སྐབས་ནི་རྙེད་མ་གྱུར།།ད་རེས་སྟབས་ལེགས་དལ་འབྱོར་རྟེན་ཐོབ་ཅིང་།།སྟོན་དང་བསྟན་པ་མཆོག་དང་མཇལ་གྱུར་ཀྱང་།།ཐོག་མེད་གོམས་པའི་ཉོན་མོངས་བཟློག་དཀའ་བས།།གཏན་གྱི་བཙན་ས་ཟིན་པའི་རེ་དང་བྲལ།།ད་ནི་དེ་རིང་མི་འཆིའི་གདེངས་མེད་ཅིང་།།གང་དུ་སྐྱེ་ལ་རང་དབང་མ་མཆིས་པས།།གལ་ཏེ་ངན་འགྲོའི་གཡང་སར་ལྷུང་གྱུར་ན།།དེ་ཡི་སྡུག་བསྔལ་སྐད་ཅིག་བཟོད་དམ་སོམས།།བརྒྱ་ལ་མངོན་མཐོ་ལྷ་མིའི་རྟེན་ཐོབ་ཀྱང་།།སྐྱེ་རྒ་ན་འཆི་ལ་སོགས་སྡུག་བསྔལ་བརྒྱས།།བར་མཚམས་མེད་པར་མནར་ཞིང་སླར་ཡང་ནི།།ངན་འགྲོར་ལྟུང་ཕྱིར་མངོན་མཐོར་ཡིད་བརྟན་ཅི།།དེས་ན་ད་རེས་དལ་འབྱོར་རྟེན་ཐོབ་ཅིང་།།ལམ་སྟོན་བཤེས་གཉེན་མཆོག་གིས་རྗེས་སུ་བཟུང་།།འཁོར་འདས་སྐྱོན་ཡོན་རིག་པའི་དུས་སྐབས་འདིར།།འཇིགས་རུང་འཁོར་བ་འདི་ལས་མྱུར་ཐར་བྱ།།དེ་ཡང་རང་ཉིད་ཐར་བས་མི་ཆོག་སྟེ།།སྲིད་པར་འཁྱམས་པའི་འགྲོ་བ་འདི་ཀུན་ཀྱང་།།རང་གི་ཕ་མ་ཤ་སྟག་ཉིད་ཡིན་ཕྱིར།།འདི་དག་ཀུན་ཀྱང་སྲིད་ལས་སྒྲོལ་བར་བྱ།།དེས་ན་རང་གཞན་སེམས་ཅན་མ་ལུས་པ།།མཐའ་མེད་འཁོར་བའི་རྒྱ་མཚོ་ཆེན་པོ་ལས།།སྒྲོལ་བའི་སྐྱབས་དང་སྐྱོབ་པ་གཅིག་པུ་ནི།།མཆོག་གསུམ་ཉིད་ལས་གཞན་དུ་མ་མཆིས་པས།།བདག་དང་མཁའ་མཉམ་འགྲོ་བ་མ་ལུས་པ།།དེང་ནས་ཇི་སྲིད་བྱང་ཆུབ་སྙིང་པོའི་བར།།དངོས་རྒྱུད་བླ་མ་རྣམས་ལ་སྐྱབས་སུ་མཆི།།སྟོན་པ་སངས་རྒྱས་རྣམས་ལ་སྐྱབས་སུ་མཆིའོ།།ལུང་རྟོགས་དམ་ཆོས་རྣམས་ལ་སྐྱབས་སུ་མཆི།།འཕགས་ཚོགས་དགེ་འདུན་རྣམ་ལ་སྐྱབས་སུ་མཆིའོ།།བདག་དང་མཁའ་མཉམ་མན་ཆད་ལན་གསུམ་མམ་བདུན་ལ་སོགས་པར་བརྗོད།།དེ་ལྟར་སྐྱབས་སུ་སོང་བས་སྐྱབས་ཡུལ་ཀུན།།དགྱེས་བཞིན་སྐུ་ལས་བདུད་རྩིའི་རྒྱུན་བབས་པས།།བདག་གཞན་སེམས་ཅན་རྣམས་ཀྱི་སྡིག་སྒྲིབ་དང་།།ནད་གདོན་ཚེ་ཡི་འགལ་རྐྱེན་ཡོངས་བྱང་ཞིང་།།ཁྱད་པར་མཆོག་གསུམ་ལ་བརྟེན་ཉེས་ཀུན་དག།།ཚེ་དང་བསོད་ནམས་ལུང་རྟོགས་ཡོན་ཏན་རྣམས།།ཆེས་ཆེར་འཕེལ་ཞིང་རང་གཞན་སེམས་ཅན་ཀུན།།མཆོག་གསུམ་རྣམས་ཀྱི་སྐྱབས་འོག་ཚུད་པར་གྱུར།།སེམས་བསྐྱེད་ནི།རང་ཉིད་སྲིད་པའི་བཙོན་རར་ལས་ཉོན་གྱི།།ཞགས་པས་བཅིངས་ཏེ་མནར་བ་ཇི་བཞིན་དུ།།ཡང་ཡང་མར་གྱུར་དྲིན་གྱིས་བསྐྱངས་བསྐྱངས་པའི།།ཉམ་ཐག་འགྲོ་བ་ཀུན་ཀྱང་དེ་འདྲ་ཉིད།།འགྲོ་འདི་སྒྲོལ་བའི་ཁུར་ནི་བདག་ཅག་ལ།།བབས་ཀྱང་ད་ལྟའི་གནས་སྐབས་འདི་འདྲར་ནི།།གཞན་དག་སྒྲོལ་བ་ལྟ་ཞོག་རང་ཉིད་ཀྱང་།།གར་འགྲོའི་གཏོལ་ཡང་ཅུང་ཟད་མི་སྣང་ལ།།དགྲ་བཅོམ་རྣམ་གཉིས་ཐོབ་ཀྱང་རང་དོན་ཡང་།།མ་རྫོགས་གཞན་གྱི་དོན་ཡང་ཉི་ཚེ་ཙམ།།དེ་ན་རང་གཞན་དོན་གཉིས་མཐར་ཕྱིན་པར།།རྒྱལ་བའི་གོ་འཕང་ངེས་པར་ཐོབ་དགོས་ཏེ།།གོ་འཕང་མཆོག་དེ་ཐོབ་ན་རང་ཉིད་ནི།།རྒུད་པ་ཀུན་ཟད་ཡོན་ཏན་མ་ལུས་རྫོགས།།འབད་རྩོལ་མེད་པར་ནམ་མཁས་གར་ཁྱབ་པའི།།མ་རྒན་འགྲོ་བའི་དོན་བྱེད་ནུས་པའི་ཕྱིར།།དེས་ནས་བདག་གིས་རྫོགས་པའི་སངས་རྒྱས་ཀྱི།།གོ་འཕང་མྱུར་བ་ཉིད་དུ་ཐོབ་པར་བྱ།།དེའི་ཕྱིར་སྦྱིན་སོགས་སྤྱོད་པ་རླབས་པོ་ཆེ།།ཀུན་ལའང་ཞུམ་མེད་རིམ་གྱིས་བསླབ་པར་བགྱི།།དེ་ལྟར་བྱང་ཆུབ་སེམས་མཆོག་བསྐྱེད་པའི་མཐུས།།བླ་མ་རྒྱལ་བ་སྲས་བཅས་རབ་དགྱེས་ཏེ།།ཐུབ་པའི་དབང་པོའི་སྐུ་ལས་རང་འདྲ་ཞིག།།བདག་ལ་ཐིམ་པས་སྡིག་སྒྲིབ་ཀུན་དག་ནས།།རང་ཉིད་ཐུབ་པའི་དབང་པོའི་སྐུ་རུ་གྱུར།།རང་གི་སྐུ་ལས་འོད་ཟེར་ཕྱོགས་བཅུར་འཕྲོས།།མ་དག་སྣོད་བཅུད་ཉེས་སྐྱོན་ཀུན་སྦྱངས་ཏེ།།དག་པ་རབ་འབྱམས་འབའ་ཞིག་ཉིད་དུ་གྱུར།།ཚད་མེད་བཞི་ནི།ཀྱེ་མ་འགྲོ་བ་འདི་དག་ཐམས་ཅད་ནི།།གྲངས་མེད་སྐྱེ་བར་ཕན་ཚུན་་ཕ་མ་རུ།།གྱུར་ཀྱང་དེ་ལྟར་མ་ཤེས་ཆགས་སྡང་གིས།།ལས་ངན་བསགས་ནས་སྡུག་བསྔལ་འབའ་ཞིག་མྱོང་།།ད་ནི་ཕན་ཚུན་ཆགས་སྡང་དང་བྲལ་ནས།།བཏང་སྙོམས་ངང་དུ་གནས་ན་ཅི་མ་རུང་།།གནས་པར་གྱུར་ཅིག་འགྱུར་བ་བདག་གིས་བྱ།།དེ་ལྟར་ནུས་པར་བྱིན་གྱིས་བརླབ་ཏུ་གསོལ།།ཀྱེ་མ་འགྲོ་བ་འདི་དག་ཐམས་ཅད་ནི།།རྟག་ཏུ་བདེ་བ་འབའ་ཞིག་འདོད་མོད་ཀྱང་།།བདེ་བའི་རྒྱུ་ནི་དགེ་བར་མ་ཤེས་ཤིང་།།ཤེས་ཀྱང་དགེ་བ་བསྒྲུབས་པར་མ་ནུས་པས།།བདེ་བས་ཕོངས་སོ་ད་ནི་བདེ་བ་དང་།།བདེ་བའི་རྒྱུ་དང་ལྡན་ན་ཅི་མ་རུང་།།ལྡན་པར་གྱུར་ཅིག་འགྱུར་བར་བདག་གིས་བྱ།།དེ་ལྟར་ནུས་པར་བྱིན་གྱིས་བརླབ་ཏུ་གསོལ།།ཀྱེ་མ་འགྲོ་བ་འདི་དག་ཐམས་ཅད་ནི།།སྡུག་བསྔལ་རྣམ་པ་ཀུན་ཏུ་མི་འདོད་ཀྱང།།ཤིན་ཏུ་གཏི་མུག་བླང་དོར་གོ་ལོག་གིས།།མི་དགེ་སྡིག་པའི་ལས་ལ་རྟག་གཞོལ་བས།།སྡུག་བསྔལ་གྱིས་མནར་ད་ནི་སྡུག་བསྔལ་དང་།།སྡུག་བསྔལ་རྒྱུ་དང་བྲལ་ན་ཅི་མ་རུང་།།བྲལ་བར་གྱུར་ཅིག་འགྱུར་པ་བདགག་གིས་བྱ།།དེ་ལྟར་ནུས་པར་བྱིན་གྱིས་བརླབ་ཏུ་གསོལ།།ཀྱེ་མ་འགྲོ་བ་འདི་དག་ཐམས་ཅད་ནི།།འཁོར་བ་སྤྱི་དང་ཁྱད་པར་ངན་སོང་གི།།སྡུག་བསྔལ་རྒྱུ་བཅས་ཀུན་དང་བྲལ་གྱུར་ནས།།མངོན་མཐོ་ངེས་ལེགས་བདེ་བ་རིམ་བཞིན་དུ།།ཐོབ་ནས་ཟག་མེད་བདེ་བ་མཆོག་དེ་དང་།།ནམ་ཡང་བྲལ་མ་གྱུར་ན་ཅི་མ་རུང་།།མི་འབྲལ་གྱུར་ཅིག་འགྱུར་བ་བདག་གིས་བྱ།།དེ་ལྟར་ནུས་པར་བྱིན་གྱིས་བརླབ་ཏུ་གསོལ།།ཁྱད་པར་གྱི་སེམས་བསྐྱད་ནི།ཁྱད་པར་མཁམ་མཉམ་འགྲོ་བ་ཀུན་སྒྲོལ་ཕྱིར།།མྱུར་བ་མྱུར་བར་སངས་རྒྱས་ཐོབ་པར་བྱ།།།དེའི་ཕྱིར་བྱང་ཆུབ་ལམ་གྱི་རིམ་པ་ཡི།།གདམས་པ་ཟབ་མོ་ཉམས་སུ་བླང་བར་བགྱི།།ཚོགས་ཞིང་གསལ་གདབ་པ་ནི་འཇུག་པ་བདེ་ཕྱིར་སྔར་གྱི་སྐྱབས་ཡུལ་དེ་ཉིད་མ་བསྡུས་པར་འདིར་དྲན་ཙམ་བྱས་པས་འཐུས་བར་གསུངས་ཤིང་།།སྐབས་འདིར་སྤྱན་འདྲེན་ཁྲུས་གསོལ་རེ་བྱ་བར་གསུངས་པས་འདི་ལྟར།།མཁའ་ཁྱབ་ཞིང་བཞུགས་དངོས་རྒྱུད་བླ་མ་དང་།།ཡི་དམ་ལྷ་ཚོགས་སངས་རྒྱས་བྱང་སེམས་དང་།།ཉན་རང་དཔའ་བོ་མཁའ་འགྲོ་སྲུང་མའི་ཚོགས།།མ་ལུས་བདག་ལ་བརྩེ་བས་དགོངས་སུ་གསོལ།།དཔག་མེད་བསྐལ་པར་བདག་ཅག་རྣམས་ཀྱི་ཆེད།།ཐུགས་མཆོག་བསྐྱེད་པའི་དམ་བཅའ་མ་བསྙེལ་བར།།འདབ་བཟང་གཙོ་ལྷ་ཡི་ལམ་ལ་བཞིན།།རྫུ་འཕྲུལ་སྟོབས་ཀྱིས་བརྩེ་བའི་འདིར་གཤེགས་ཤིང་།།ཅེས་སྤྱན་དྲངས།ཁྲུས་ཀྱི་ཁང་པ་༝༝།།ཇི་ལྟར་བལྟམས་པ་༝༝།།རྒྱལ་བའི་སྐུ་གསུང་ཐུགས་ལ་༝༝།།དེ་བཞིན་གཤེགས་དང་༝༝།།འདི་ནི་ཁྲུས་མཆོག་༝༝།།དེ་དག་སྐུ་ལ་༝༝།།སྣ་ཚོགས་དབང་པོའི་༝༝།།རྒྱལ་བ་མཚན་པོའི་༝༝།།བརྩེ་བའི་ཁོར་ཡུག་༝༝།།བདག་དང་༝༝།།ཞེས་སོགས་བྱ།།དེ་ནས་བསགས་སྦྱངས་ཀྱི་གནད་བསྡུས་པ་ཡན་ལག་བདུན་པ་བྱ་ཚུལ་ནི།རབ་འབྱམས་རྒྱལ་བ་གཞན་གྱིས་མ་ཐུལ་བའི།།རྩོད་དུས་འགྲོ་རྣམས་བདག་གིས་འདྲེན་བྱ་ཞེས།།ཞིང་འདིར་གསང་བ་གསུམ་གྱིས་རྣམ་རོལ་པ།།བླ་མ་ཐུབ་པའི་དབང་པོར་ཕྱག་འཚལ་ལོ།།སྲིད་མཚོ་ཉམ་ངའི་ཀློང་དུ་བྱིང་བ་བདག།།ཟབ་རྒྱས་མདོ་སྔགས་གདམས་པའི་ཐབས་མཁས་ཆེས།།སྐུ་གསུམ་རིན་ཆེན་ཐེམ་སྐས་ལ་འཁྲིད་མཛད།།དངོས་རྒྱུད་བླ་མ་རྣམས་ལ་༝༝།།གང་ཞིག་བརྩོན་པས་བསྙེན་ཅིང་རབ་བསྒྲུབ་ན།།བསྐལ་མང་རྙེད་དཀའ་ཟུང་འཇུག་གོ་འཕང་ཡང་།།སྐད་ཅིག་ཉིད་ལ་སྩོལ་མཛད་རྒྱུད་སྡེ་བཞིའི།།ཡི་དམ་ལྷ་ཚོགས་རྣམས་ལ་༝༝།།གྲངས་མེད་བསྐལ་པར་ཚོགས་གཉིས་གོམས་པའི་མཐུས།།སྐྱོན་རྣམས་ཀུན་ཟད་ཡོན་ཏན་མ་ལུས་རྫོགས།།ལྷུན་གྲུབ་རྒྱུན་ཆད་མེད་པའི་མཛད་པ་ཅན།།སྟོན་པ་སངས་རྒྱས་རྣམས་༝༝།།གང་ཞིག་བསྟེན་ན་ཉེས་ཀུན་བྱང་བྱེད་ཅིང་།།མངོན་པར་མཐོ་དང་ངེས་པར་ལེགས་པ་ཡི།།ཕུན་ཚོགས་མ་ལུས་ཡོངས་སུ་སྟེར་བྱེད་པ།།ལུང་རྟོགས་དམ་ཆོས་རྣམས་༝༝།།རང་བདེ་རྨི་ལམ་དུ་ཡང་མི་སེམས་ཤིང་།།སྐུ་དང་སྲོག་ལའང་མི་བལྟའི་སྙིང་སྟོབས་ཀྱིས།།རྟག་ཏུ་གཞན་བདེ་འབའ་ཞིག་བསྒྲུབ་མཛད་པ།།རྒྱལ་བའི་སྲས་མཆོག་རྣམས་ལ་༝༝།།འཁོར་བའི་གནས་ཀུན་མེ་འོབས་ལྟར་གཟིགས་ཏེ།།བསླབ་གསུམ་འཁྱོགས་ཀྱི་བཞོན་པ་ལ་བརྟེན་ནས།།ཐར་པའི་གྲོང་དུ་གཤེགས་ཤིང་སོན་གྱུར་པ།།འཕགས་པ་ཉན་རང་རྣམས་ལ་༝༝།།ཉི་ཤུ་རྩ་བཞིའི་གནས་མཆོག་དམ་པ་ན།།སྒྲུབ་པ་པོ་ལ་རྟག་ཏུ་བརྩེར་དགོངས་ནས།།སྣ་ཚོགས་སྤྲུལ་པའི་གར་གྱིས་རྣམ་རོལ་པ།།དཔའ་བོ་མཁའ་འགྲོའི་ཚོགས་ལ་༝༝།།དམ་ཆོས་ཚུལ་བཞིན་སྒྲུབ་པ་མཐའ་དག་གི།།འདོད་པའི་རེ་བ་ཡིད་བཞིན་སྐོང་བྱེད་ལ།།མ་རུང་བདུད་སྡེ་ཕྱེ་མར་བརླག་བྱེད་པའི།།དམ་ཅན་ཆོས་སྲུང་རྣམས་ལ་༝༝།།མདོར་ན་ཕྱག་བྱར་འོས་པ་ཐམས་ཅད་ལ།།ཞིང་གི་གྲངས་དང་མཉམ་པའི་ལུས་སྤྲུལ་ཏེ།།ཡོན་ཏན་ལ་བསྔགས་བསྟོད་དབྱངས་རྒྱ་མཚོ་བཅས།།མི་ཕྱེད་དད་གུས་ཆེན་པོས་ཕྱག་འཚལ་ལོ།།ཕུན་ཚོགས་རིན་ཆེན་བཀོད་ལེགས་སྣོད་ཡངས་སུ།།འཆི་མེེད་བདུད་རྩིའི་ཆབ་ཀྱི་མཆོད་ཡོན་གཏམས།།ཡིད་འཕྲོག་པདྨས་བརྒྱན་པའི་རྫིང་བུའི་ངོགས།།ཡན་ལག་བརྒྱན་ལྡན་ཞབས་བསིལ་རྒྱུན་བཟང་འཁྱིལ།།ཨུཏྤལ་ཀུ་མུ་ད་དང་པདྨ་སོགས།།ཡིད་འོང་མེ་ཏོག་དུ་མས་ས་གཞི་གང་།།བཟང་པོའི་སྨན་གྱི་བྱེ་བྲག་ལས་བྱུང་བའི།།དྲི་ཞིམ་བདུག་སྤོས་སྤྲིན་གྱིས་བར་སྣང་ཁྱབ།།ཉི་མ་ཟླ་བ་ནོར་བུའི་སྣང་པ་དང་།།རྩི་བཅུད་སྒྲོན་མེའི་སྣང་གསལ་ཀུན་ཏུ་བཀྲ།།ཙྡན་ག་བུར་དྲི་ཡིས་རབ་བསྒོས་པའི།།རབ་བསིལ་དྲི་ཆབ་རླབས་ཕྲེང་དལ་གྱིས་གཡོ།།ཁ་དོག་དྲི་ནུས་རོ་བརྒྱའི་དཔལ་ལྡན་པའི།།ལྷ་མིའི་བཟའ་བཅའི་ཞལ་ཟས་མཚར་དུ་དངར།།པི་ཝང་གླིང་བུ་སིལ་སྙན་རྔ་སྒྲ་སོགས།།སྣ་ཚོགས་རོལ་མོའི་སྒྲ་ཡིས་ས་གསུམ་གཡོ།།གཟུགས་མཆོག་སྒྲ་སྙན་དྲི་དང་རོ་ཡི་མཆོག།།རེག་བྱའི་འདོད་ཡོན་བྱེ་བྲག་མཐའ་ཡས་དང་།།མི་དབང་ནོར་མཆོག་རིན་ཆེན་རྣམ་པ་བདུན།།རྟགས་རྫས་བརྒྱད་ཀྱི་བཀོད་པས་ཞིང་ཀུན་གང་།།ལྗོན་ཤིང་མེ་ཏོག་ཆུ་མཚོ་ཡིད་འོང་སོགས།།བདག་པོས་མ་བཟུང་མཆོད་རྫས་ཅི་ཡོད་དང་།།བདག་གཞན་ལུས་དང་ལོངས་སྤྱོད་ཅི་མཆིས་པ།།མ་ཆགས་མི་ཞུམ་སྤྲོ་དགས་དགྱེས་དགུར་འབུལ།།ཐུབ་གཞུང་མདོ་རྒྱུད་མན་ངག་རྒྱ་མཚོམ་ལ།།ཐོས་བསམ་སྒོམ་པའི་དགེ་ཚོགས་ཅི་མཆིས་དང་།།ཀུན་བཟང་མཆོད་སྤྲིན་སྟོབས་ལས་ལེགས་བྱུང་བའི།།ངོ་མཚར་མཆོད་ཚོགས་ཞིང་ཀུན་ཁྱབ་པར་འབུལ།།དེ་ལྟར་དད་མོས་ཏིང་འཛིན་གྱིས་བསྐྲུན་པའི།།རྣམ་མང་མཆོད་སྤྲིན་རྒྱ་མཚོ་འདི་འབུལ་གྱི།།ཐུགས་རྗེས་བཞེས་ནས་བདག་སོགས་འགྲོ་ཀུན་ལ།།དངོས་གྲུབ་འདོད་དགུའི་གྲུ་ཆར་དབབ་ཏུ་གསོལ།།མཚམས་འདིིར་ལྟུང་བཤགས་སོགས་བྱ་མིན་བློ་དང་སྦྱར་ཞིང་དེ་ནས།།དཔག་མེད་སྡུག་བསྔལ་ཀུན་གྱི་རྒྱུ་གཅིག་པུ།།སྒོ་གསུམ་བཅས་དང་ཁ་ན་མ་མཐོའི་ལས།།སྔོན་ཆད་བགྱིས་དང་བགྱིད་སྩལ་ཅི་མཆིས་པ།།མ་ལུས་སྙིང་ནས་བཤགས་ཤིང་སྡོམ་པར་བགྱི།།དངོས་དང་བརྒྱུད་པའི་བླ་མ་མཆོག་རྣམས་དང་།།རབ་འབྱམས་རྒྱལ་བ་སྲས་དང་བཅས་པ་ཡི།།དུས་གསུམ་དང་འབྲེལ་ལེགས་སྤྱད་ཇི་སྙེད་པར།།ཤིན་ཏུ་གུས་ཤིང་དང་བས་ཡི་རང་ངོ།།སྲིད་པའི་གཅོང་རོང་ཉམ་ངའི་གཏིང་ལྷུངས་ཤིང་།།སྡུག་བསྔལ་སྨག་རུམ་འཐུག་པོས་ནོན་གྱུར་པས།།ཅི་བྱ་གཏོལ་མེད་བདག་དང་འགྲོ་རྣམས་ལ།།ཐར་ལམ་ཆོས་ཀྱི་སྣང་བ་བསྟན་དུ་གསོལ།།ཐབས་མཁས་ཐུགས་རྗེས་མཁའ་ཁྱབ་གདུལ་བྱའི་ངོར།།གང་འདུལ་གཟུགས་སྐུའི་རྣམ་རོལ་ཇི་སྙེད་པ།།འགྲོ་ཀུན་བྱང་ཆུབ་མཆོག་ལ་མ་རེག་པར།།རང་རང་གདུལ་བྱའི་མགོན་དུ་བཞུགས་སུ་གསོལ།།འདིས་མཚོན་དགེ་བ་ཇི་སྙེད་བསགས་པ་ཀུན།།སྲིད་ལམ་དུབ་པའི་མ་རྒན་འགྲོ་འདི་རྣམས།།གཏན་དུ་བདེ་བའི་ལམ་ལ་འགོད་པའི་ཕྱིར།།བླ་མེད་བྱང་ཆུབ་མྱུར་དུ་ཐོབ་ཕྱིར་བསྔོ།།མཚམས་འདིར་མཎྜལ་དབུལ།གསོལ་བ་འདེབས་པ་མན་ངག་བཞིན་བྱ་ཚུལ་ནི།དཔལ་ལྡན་རྩ་བའི་བླ་མ་རིན་པོ་ཆེ།།བདག་གི་སྤྱི་བོར་པད་ཟླའི་སྟེང་བཞུགས་ལ།།བཀའ་དྲིན་ཆེན་པོའི་སྒོ་ནས་རྗེས་བཟུང་སྟེ།།སྐུ་གསུངས་ཐུགས་ཀྱི་དངོས་གྲུབ་སྩལ་དུ་གསོལ།།བསྐལ་བཟང་ཞིང་གི་འདྲེན་པ་སྟོང་གི་དབུས།།རྩོད་དུས་འགྲོ་ལ་ཐུགས་རྗེ་ཆེས་ལྷག་པ།།བླ་མ་ཐུབ་དབང་རྡོ་རྗེ་འཆང་ཆེན་ལ།།གསོལ་བ་འདེབས་སོ་བདག་རྒྱུད་བྱིན་གྱིས་རློབས།།གསང་ཆེན་ལྷ་ཡི་རྣལ་འབྱོར་ལ་བརྟེན་ནས།།སྐལ་ལྡན་ཚེ་གཅིག་ཟུང་འཇུག་སར་འཁྲིད་མཛད།།ཉམས་ལེན་བྱིན་རླབས་བླ་མའི་ཚོགས་རྣམས་ལ།།གསོལ་བ་འདེབས་སོ་༝༝།།ཤེར་ཕྱིན་སྦས་དོན་རྒྱ་ཆེའི་ལམ་གྱི་གནད།།ཐུགས་རྗེས་བསྐྱོད་ནས་འགྲོ་ལ་རྗེས་བསྟན་པ།།རྒྱ་ཆེན་སྤྱོད་རྒྱུད་བླ་མའི་ཚོགས་རྣམས་ལ།།གསོལ་བ་འདེབས་སོ་༝༝།།མ་རིག་འཁྲུལ་བར་འཁྱམས་པ་ལུས་ཅན་རྣམས།།ཟབ་ཞི་སྤྲོས་བྲལ་ལམ་དུ་ངེས་སྦྱོར་བ།།ཟབ་མོ་ལྟ་རྒྱུད་བླ་མའི་ཚོགས་རྣམས་ལ།།གསོལ་བ་འདེབས་སོ་༝༝།།ཟབ་དང་རྒྱ་ཆེའི་གདམས་པའི་སྲོལ་བཟུང་སྟེ།།གངས་ལྗོངས་ཐེག་མཆོག་བསྟན་པ་རྒྱས་མཛད་པ།།བཀའ་གདམས་རྒྱུད་པའི་བླ་མའི་ཚོགས་རྣམས་ལ།།གསོལ་བ་འདེབས་སོ་༝༝།།མདོ་རྒྱུད་དགོངས་འགྲེལ་མ་ལུས་གང་ཟག་གཅིག།།འཚང་རྒྱའི་ལམ་དུ་སྒྲིལ་ནས་ལེགས་འདོམས་པ།།དགའ་ལྡན་བཀའ་རྒྱུད་བླ་མའི་ཚོགས་རྣམས་ལ།།གསོལ་བ་འདེབས་སོ་༝༝།།གྲངས་མེད་རྒྱལ་བ་ཀུན་གྱི་ཐུགས་རྗེ་ཉིད།།ལམ་སྟོན་བཤེས་གཉེན་མཆོག་གི་སྐུར་ཤར་བ།།རྩ་བའི་བླ་མ་བཀའ་དྲིན་ཅན་རྣམས་ལ།།གསོལ་བ་འདེབས་སོ་བདག་རྒྱུད་བྱིན་གྱིས་རློབས།།དེ་ནས་ཡོན་ཏན་གཞི་གྱུ་མའམ།།དེ་ལས་ཅུང་རྒྱས་ཙམ་བྱེད་པར་སྤྲོ་ན།མ་ནོར་ལམ་སྟོན་བླ་མ་མཆོག་རྣམས་ལ།།ཐ་མལ་སྐྱོན་རྟོག་སྐད་ཅིག་མི་སྐྱེ་ཞིང་།།ཅི་མཛད་ལེགས་པར་མཐོང་ཞིང་བཀའ་དྲིན་ཆེར།།དྲན་ནས་བཀའ་བཞིན་སྒྲུབ་པར་བྱིན་གྱིས་རློབས།།དལ་འབྱོར་རྟེན་བཟང་དོན་མེད་ཆུད་གསན་བྱེད།།བག་མེད་སྙོམས་ལས་བློ་ངན་མྱུར་འགག་ཅིང་།།རྙེད་དཀའ་དོན་ཆེ་སྙིང་ནས་དྲན་པ་དང་།།དོན་ཆེན་སྙིང་པོ་ལེན་པར་༝༝།།ངེས་མེད་འཆི་བ་མཐོང་ཡང་ལོ་བརྒྱ་རུ།།སྡོད་པར་ཞེན་པའི་རྟག་འཛིན་དང་བྲལ་ཞིང་།།མྱུར་དུ་འཆི་ཞིང་ནམ་འཆི་ངེས་མེད་པའི།།ངང་ཚུལ་སྙིང་ནས་དྲན་པར་༝༝།།མི་བཟོད་གཡང་ས་གསུམ་ལ་ཅུང་ཟད་ཀྱང་།།ཡ་ང་མེད་པའི་བསམ་སྦྱོར་རྩད་ཐོན་ཞིང་།།ངན་འགྲོོའི་ངང་ཚུལ་མཐོང་ཐོས་དྲན་ཙམ་གྱིས།།ཤིན་ཏུ་འཇིགས་པ་སྐྱེ་བར་༝༝།།འཇིགས་ཆེན་མཐོང་ཡང་སྐྱབས་མགོན་མི་འཚོལ་བའི།།བསམ་རླབ་ཡིད་འདི་ཡོངས་སུ་བྲལ་གྱུར་ཅིང་།།བསླུ་མེད་སྐྱབས་གཅིག་རིན་ཆེན་མཆོག་གསུམ་ལ།།སྙིང་ནས་སྐྱབས་སུ་བཟུང་བར་༝༝།།ལས་འབྲས་རྣམ་དབྱེ་བརྒྱ་ཕྲག་ཐོས་མཐོང་ཡང་།།ཡིད་ཆེས་མེད་པའི་ཐ་རྒོད་བློ་འགག་ཅིང་།།དཀར་ནག་ལས་དང་འབྲས་བུའི་ཚུལ་རྣམས་ལ།།བཅོས་མིན་ཡིད་ཆེས་རྙེད་པར་༝༝།།འཁོར་བའི་གནས་ལུས་ལོངས་སྐྱོད་མཐའ་དག་ལ།།བདེ་བར་མཐོང་ཞིང་ཞེན་པའི་སེམས་བྲལ་ཞིང་།།སྲིད་གསུམ་མ་ལུས་མེ་འོབས་ལྟར་རྟོགས་ནས།།ཐར་འདོད་དྲག་ཏུ་སྐྱེ་བར་༝༝།།ཐོག་མེད་དུས་ནས་འཁོར་བའི་བཙོན་ར་འདིར།།འཆིང་བྱེད་བདག་འཛིན་དགྲ་ཡུལ་ཐོན་ཞིང་།།ཐར་པའི་ལམ་མཆོག་ཚང་ལ་མ་ནོར་བ།།བསླབ་གསུམ་ཉམས་ལེན་འབྱོངས་པར་༝༝།།འགྲོ་རྣམས་བོར་ནས་རང་ཉིད་ཞི་བའི་བདེ།།དོན་དུ་གཉེར་བའི་དམན་སེམས་མི་སྐྱེ་ཞིང་།།གཞན་དོན་འཁུར་དུ་འཁྱེར་བའི་སེམས་མཆོག་ཆེ།།མྱུར་བ་མྱུར་བར་སྐྱེ་བར་༝༝།།འཁོར་འདས་རྒུད་པ་ཀུན་གྱི་རྒྱུ་གཅིག་པུ།།བདག་ཉིད་གཅེས་འཛིན་གཅོང་ནད་འདི་ཐོན་ཞིང་།།རང་གཞན་ཕུན་ཚོགས་ཡོངས་ཀྱི་སྒོ་གཅིག་པུ།།བདག་པས་གཞན་གཅེས་འབྱོངས་བར་༝༝།།རྒྱལ་སྲས་སྤྱོད་པ་རྒྱ་མཚོར་འཇུག་པ་ལ།།སྐད་ཅིག་ཙམ་ཡང་ཞུམ་པ་མི་སྐྱེ་ཞིང་།།སར་གནས་དཔའ་བ་རྣམས་ཀྱི་རྣམ་ཐར་ལྟར།།ཕྱིན་དྲུག་སྤྱོད་ལ་སློབ་པར་༝༝།།རྣམ་དག་བསམ་གཏན་འགྲུབ་ལ་གེགས་ཀྱི་ཕུལ།།བྱིང་རྒོད་རྣམ་རྟོག་མཚན་མ་ཀུན་ཞི་ཞིང་།།དམིགས་རྣམ་ཀུན་ལ་འདོད་དགུར་དབང་བསྒྱུར་བའི།།ཏིང་འཛིན་རྩོལ་མེད་སྐྱེ་བར་༝༝།།རྒྱལ་བའི་དགོངས་ཟབ་དོན་ལས་གཞན་གྱུར་པ།།རྟག་ཆད་ལོག་པའི་ལྟ་ངན་མི་སྐྱེ་ཞིང་།།སྣང་སྟོང་གྲོགས་འགྱུར་གདོད་མའི་གནས་ལུགས་ཆེ།།འཁྲུལ་མེད་མྱུར་དུ་རྟོགས་པར་༝༝།།རླབས་ཆེན་སྤྱོད་ལ་ཞུམ་སྟེ་མྱུར་པའི་ལམ།།འཚོལ་བའི་ཟོལ་ལ་བསྟན་པའི་ཡིད་བྲལ་ཞིང་།།འགྲོ་ཀུན་སྒྲོལ་ལ་ཆེས་ཆེར་རིངས་པའི་བློས།།གསང་ཆེན་ཐེག་པར་འཇུག་པར་༝༝།།དབང་དུས་ཁས་བླང་བཅས་མཚམས་ཕྲ་རགས་ལས།།འདས་པའི་ཉེས་ལྟུང་དྲི་མ་ཀུན་བྱང་ཞིང་།།དམ་ཚིག་སྡོམ་པ་ལམ་གྱི་གཞིར་མཐོང་ནས།།སྲོག་བཞིན་གཅེས་པར་བསྲུངས་བར་༝༝།།སྲིད་པར་ཡུན་དུ་སྡུག་བསྔལ་ལ་སྦྱོར་བ།།ཐ་མལ་སྐྱེ་ཤི་བར་དོའི་འཇིགས་བྲལ་ཞིང་།།སྣོད་བཅུད་སྐུད་གསུམ་རྡོ་རྗེའི་རོལ་པ་རུ།།འཆར་བའི་རིམ་གཉིས་འབྱོངས་བར་༝༝།།གནས་སྐབས་སུ་ཡང་ལམ་བཟང་སྒྲུབ་པའི་གེགས།།ཕྱི་ནང་བར་གཅོད་མཚན་མ་ཀུན་ཞི་ཞིང་།།ལེགས་ཚོགས་མཐུན་པའི་རྐྱེན་རྣམས་མ་ལུས་པ།།འབད་མེད་ལྷུན་གྱིས་གྲུབ་པར་བྱིན་གྱིས་རློབས།།ཚེ་རབས་ཀུན་ཏུ་འདི་ལྟའི་ལམ་སྟོན་པའི།།བཤེས་གཉེན་དང་མཇལ་དལ་འབྱོར་རྟེན་ཐོབ་ཅིང་།།ཐོས་བསམ་སྒོམ་པས་ས་ལམ་མྱུར་བགྲོད་དེ།།ཀུན་མཁྱེན་ཐོབ་ནས་འགྲོ་ཀུན་སྒྲོལ་བ་ཤོག།ཅེས་གསོལ་བ་འདེབས་ཤིང་ཞིང་མཆོག་སྒོ་འབྱེད་དང་བྱིན་རླབས་སྤུང་ཞུས་ཀྱི་དམིགས་རིམ་ཡང་མན་ངག་བཞིན་ཉམས་སུ་བླང་ངོ་།།དེ་ནས་བདེ་ལམ་ནས་འབྱུང་བ་བཞིན་ཚོགས་ཞིང་བསྡུ་བ་སོགས་བྱ་བ་འམ།།འཇམ་དཔལ་ཞལ་ལུང་ལས་འབྱུང་བ་ལྟར་དེ་དག་མ་བྱས་ཀྱང་རུང་བས་མོས་པ་དང་བསྟུན་ལ།།དངོས་གཞི་བཤེས་གཉེན་བསྟན་པའི་ཕན་ཡོན་ནི།བྱང་ཆུབ་ལམ་མཆོག་ཚང་ལ་མ་ནོར་བ།།འདོམས་པའི་དགེ་བའི་བཤེས་གཉེན་དམ་པ་ནི།།བསམ་དང་སྦྱོར་བས་ཚུལ་བཞིན་བསྟེན་པ་ཡི།།ཕན་ཡོན་དེ་ནི་བསམ་གྱིས་མི་ཁྱབ་སྟེ།།གྲངས་མེད་བསྐལ་པ་རྒྱ་མཚོར་བརྩོན་པ་བརྒྱས།།བསྒྲུབས་ཀྱང་ཤིན་ཏུ་རྙེད་དཀའ་ཟུང་འཇུག་ཆེ།།བླ་མའི་མཐུ་ལ་བརྟེན་ན་སྙིགས་དུས་ཀྱི།།ཚེ་ཐུང་གཅིག་ལ་བདེ་བླག་འགྲུབ་པར་གསུངས།།བཤེས་གཉེན་དམ་པ་ཚུལ་བཞིན་བསྟེན་བྱས་ཚེ།།འདི་ནི་མྱུར་དུ་སྲིད་ལས་གྲོལ་འགྱུར་ཞེས།།བུ་ལ་ཕན་པ་སྒྲུབ་པ་མས་མཐོང་བཞིན།།རྒྱལ་བ་མ་ལུས་ཐུགས་ཡིད་གཏིང་ནས་དགྱེས།།སློབ་མས་བླ་མ་ཚུལ་བཞིན་བསྟེན་པའི་ཚེ།།རྒྱལ་རྣམས་སྤྱན་མ་དྲངས་ཀྱང་བླ་མའི་སྐུར།།དགྱེས་བཞིན་བཞུགས་ནས་མཆོད་ཚོགས་ཀུན་བཞེས་ཤིང་།།དེ་ཡི་རྒྱུད་ཀྱང་བྱིན་གྱིས་བརླབས་པར་གསུངས་།།དེ་ཚེ་སངས་རྒྱས་ཀུན་གྱི་བྱིན་རླབས་དེ།།དད་པའི་སེམས་ཀྱི་བུ་གར་ཞུགས་པའི་མཐུས།།བདུད་དང་ཉོན་མོངས་ཚོགས་ཀྱིས་མི་ཚུགས་ཤིང་།།ས་ལམ་ཉམས་རྟོགས་མོད་ལ་སྐྱེ་ཞིང་འཕེལ།།དེ་ལ་རྟག་ཏུ་གུས་པས་བརྟེན་བྱས་ན།།ཉོན་མོངས་ཉེས་སྤྱོད་ཐམས་ཅད་རང་ཤུགས་ཀྱིས།།འགག་ཅིང་དཀར་ཆོས་ངང་གིས་འཕེལ་འགྱུར་པས།།འདི་དང་ཕྱི་མར་བདེ་བ་རྒྱ་ཆེན་ཐོབ།།ཚེ་འདིར་བླ་མ་ཚུལ་བཞིན་མཉེས་བྱས་པའི།།རྒྱུ་མཐུན་འབྲས་བུ་ཚེ་རབས་ཐམས་ཅད་དུ།།དགེ་བའི་བཤེས་གཉེན་མཆོག་དང་མཇལ་འགྱུར་ཞིང་།།ཚང་ལ་མ་ནོར་དམ་ཆོས་ཐོས་པར་གྱུར།།མདོར་ན་བཤེས་གཉེན་བསྟེན་པས་གནས་སྐབས་སུ།།མི་ཁོམ་ལས་ཐར་ལྷ་མིའི་རྟེན་བཟང་རྙེད།།མཐར་ཐུག་འཁོར་བའི་སྡུག་བསྔལ་ཀུན་ཟད་དེ།།ངེས་ལེགས་གོ་འཕང་དམ་པ་ཐོབ་པར་འགྱུར།།མ་བསྟེན་པའི་ཉེས་དམིགས་ནི།དེ་ལྟར་བཤེས་གཉེན་ཚུལ་བཞིན་བསྟེན་བྱས་པའི།།ཕན་ཡོན་བསམ་མི་ཁྱབ་པ་དེ་བཞིན་དུ།།མ་བསྟེན་པ་དང་བསྟེན་ཚུལ་ལོག་པ་ཡི།།ཉེས་དམིགས་དེ་ཡང་བསམ་གྱིས་མི་ཁྱབ་སྟེ།།དགེ་བའི་བཤེས་རྣམས་རྒྱལ་ཀུན་འཕྲིན་ལས་དེ།།རམ་གི་བླ་མར་ཤར་བ་ཉིད་ཡིན་ཕྱིར།།དེ་ལ་མ་གུས་རྒྱལ་ཀུན་མ་གུས་པར།།གསུང་ཕྱིར་དེ་ལས་རྣམ་སྨིན་ལྕི་བ་གང་།།བླ་མ་ཁྲོ་སེམས་སྐད་ཅིག་གང་སྐྱེས་བ།།དེ་སྙེད་བསྐལ་བར་བསགས་པའི་དགེ་བཅོམས་ཏེ།།སྐད་ཅིག་དེ་ཡི་གྲངས་མཉམ་བསྐལ་པ་རུ།།དམྱལ་བར་སྐྱེ་ཞེས་དུས་འཁོར་རྒྱུད་ལས་གསུངས།།མཚམས་མེད་ལྔ་སོགས་སྡིག་པ་ཆེར་བགྱིས་ནའང་།།སྔགས་ལ་བརྟེན་ན་ཚེ་འདིར་མཆོག་འགྲུབ་ཀྱང་།།སྙིང་ནས་སློབ་དཔོན་སྨོད་པས་བསྐལ་པ་རུ།།བསྒྲུབ་ཀྱང་དངོས་གྲུབ་ཅི་ཡང་མི་འགྲུབ་གསུངས།།ལམ་སྟོན་བཤེས་ལ་བརྙས་སྨོད་ལྷུར་ལེན་པའི།།གང་ཟག་དེས་ནི་རྒྱུད་དོན་བསྒྲུབ་པའི་མཆོག།།གཉིད་རྨུགས་འདུ་འཛི་སྤངས་ཏེ་འབད་གྱུར་ཀྱང་།།དམྱལ་སོགས་བསྒྲུབ་དང་འདྲ་བར་རྒྱུད་ལས་བཤད།།བླ་མ་མཆོག་ལ་གུས་པ་དང་བྲལ་ན།།ཡོན་ཏན་མི་སྐྱེ་སྐྱེས་པ་ཉམས་འགྱུར་ཞིང་།།ཚེ་འདིར་ནད་གདོན་དུས་མིན་འཆི་སོགས་འབྱུང་།།ཕྱི་མ་ངན་སོང་མུ་མཐའ་མེད་པར་འཁྱམས།།གལ་ཏེ་བརྒྱ་ལ་བདེ་འགྲོའི་རྟེན་ཐོབ་ཀྱང་།།མ་གུས་པ་ཡི་རྒྱུ་མཐུན་འབྲས་བུ་དེས།།མི་ཁོམ་གནས་སུ་སྐྱེས་ནས་དམ་ཆོས་དང་།།དགེ་བའི་བཤེས་ཀྱི་སྒྲ་ཡང་ཐོས་མི་འགྱུར།།མདོར་ན་བཤེས་གཉེན་བསྟན་པའི་ཚུལ་ལོག་ན།།འཁོར་བ་སྤྱི་དང་བྱེ་བྲག་ངན་འགྲོ་རུ།།གཏན་འཁྱམས་སྡུག་བསྔལ་འབའ་ཞིག་མྱོང་བ་ལ།།མཐོ་རིས་ཐར་པ་ཐོབ་པའི་སྐབས་མེད་འགྱུར།།དེ་ལྟར་ཕན་ཡོན་ཉེས་དམིགས་བསམ་འདས་ཤིས།།བདག་གི་ལེགས་ཚོགས་རྩ་བའང་འདིར་སྣང་ཕྱིར།།ད་ནི་སྐྱོན་རྟོག་ཡིད་ཡུལ་མི་རྒྱུ་བར།།དད་ཅིང་གུས་པས་བསྟེན་པར་མི་བྱེད་རི།།རྩ་བ་དད་པ་སྦྱང་བ་ནི།བདག་གི་ལམ་སྟོན་བཤེས་གཉེན་འདི་རྣམས་ནི།།ཇི་ལྟར་ནམ་མཁའི་ཟླ་བ་ཅིག་དེ་ཉིད།།འཇིག་རྟེན་ཁམས་ཀྱི་ཆུ་ཀླུང་ཐམས་ཅད་དུ།།འབད་མེད་གཅིག་ཅར་འཆར་བ་དེ་བཞིན་དུ།།སངས་རྒྱས་རྣམས་ཀྱི་ཡེ་ཤེས་དེ་ཉིད་ཀྱང་།།དག་དང་མ་དག་གདུལ་བྱ་རྣམས་ཀྱི་ངོར།།ལོངས་སྤྲུལ་ཐ་མལ་བཤེས་སོགས་གང་འདུལ་སྐུར།།འབད་མེད་ཉིད་དུ་ཤར་བར་མདོ་ལས་གསུངས།།ཁྱད་པར་སྔགས་ཀྱི་རྒྱུ་སྡེ་དུ་མ་ལས།།དུས་མཐར་ཁྱབ་བདག་རྡོ་རྗེ་འཆང་དབང་ཉིད།།ཐ་མལ་དགེ་བའི་བཤེས་ཀྱི་སྐུར་བསྟན་ནས།།སྙིགས་མའི་འགྲོ་བ་འདྲེན་པར་གསུངས་པའི་ཕྱིར།།སྐུ་དང་མཛད་པ་ཇི་ལྟར་བསྟན་ན་ཡང་།།དོན་དུ་ཕྱོགས་བཅུའི་རྒྱལ་བ་ཐམས་ཅད་ཀྱིས།།བདག་ཅག་ཐར་པའི་ལམ་ལ་དྲང་བའི་ཕྱིར།།གང་འདུལ་སྐུ་རུ་བསྟན་པར་གདོན་མི་ཟ།།སྐྱོན་གྱི་རྣམ་པར་སྣང་བ་འདི་དག་ཀྱང་།།ལེགས་སྐར་ལྷས་སྦྱིན་མུ་སྟེགས་བྱེད་རྣམས་ཀྱིས།།སྐྱོན་ཟད་ཡོན་ཏན་རྫོགས་པའི་སྟོན་པ་དེ།།སྐྱོན་གྱི་གོང་པུར་མཐོང་བ་ཇི་བཞིན་དུ།།བདག་གི་ལས་ངན་སྒྲིད་གཡོགས་ཆེས་འཐུག་པས།།མཁྲིས་ལྡན་མི་ཡིས་དུང་སེར་མཐོང་བ་ལྟར།།སྐྱོན་བྲལ་སྐྱོན་ལྡན་ཉིད་དུ་མཐོང་ཙམ་ལས།།དོོན་དུ་ཉེས་སྐྱོན་དེ་འདྲ་ཅི་ལ་མངའ།།རྣམ་པ་ཅིག་ཏུ་སྐྱོན་ལྟར་སྣང་འདི་དག།།རྒྱལ་བས་སེམས་ཅན་དོོན་དུ་བདུད་སོགས་ཀྱི།།རོལ་པ་ཅིར་ཡང་སྟོན་པར་གསུངས་པ་ལྟར།།ཆེད་དུ་མ་བསྟན་པ་ཡི་ངེས་པ་ཅི།།ལས་ངན་སྒྲིབ་གཡོགས་འདི་དང་མ་བྲལ་རིང་།།སངས་རྒྱས་མ་ལུས་མངོན་སུམ་མདུན་བྱོན་ཡང་།།ད་ལྟའི་སྣང་བ་འདི་ཉིད་མ་གཏོགས་པ།།